
RAZPIS OBČINSKEGA PRVENSTVA

V IGRI MED DVEMA OGNJEMA ZA UČENCE
1. KRAJ IN ČAS:

Občinsko prvenstvo v igri med dvema ognjema bo potekalo v četrtek 9. 4. 2015, v Športni dvorani Medvode, s pričetkom ob 10.00 uri. 

2. PRAVICA NASTOPA:

Tekmujejo lahko učenci osnovnih in podružničnih šol, ki izpolnjujejo pogoje tekmovalnih določil.

3. TEKMOVALNA DOLOČILA:

Tekmujejo učenci letnika 2004 in 2005. Igra se po pravilih Med dvema ognjema, ki so priloga razpisa.

4. PRIZNANJA:

Prvouvrščena ekipa prejme praktično nagrado.

5. ZAKLJUČNA DOLOČILA:

Organizator si pridržuje pravico prilagoditi pravila glede na pogoje tekmovanja ter imenovati glavnega in dva stranska sodnika. Učenci nastopajo na lastno odgovornost.

6. PRIJAVE:

Prijave sprejemamo na elektronski naslov ines@zstmedvode.si do ponedeljka 6. aprila do 12.00 ure!

7. PREVOZ:

Ekipe, ki potrebujejo prevoz na tekmovanje, naj to navedejo ob prijavi na razpis.







Ines Iskra






Vodja športnih programov 
Priloga: 

· pravila igre med dvema ognjema

PRAVILA IGRE MED DVEMA OGNJEMA

Igra se na odbojkarskem igrišču velikosti 18 x 9 m. Deli ga srednja prečna črta, ki sega na vsaki strani še 2 metra preko stranskih črt. Črte so široke 5 cm in pripadajo prostoru.
Ekipa šteje 8 aktivnih in 2 rezervna igralca, ki ju lahko menjamo ob pričetku igre. 7 igralcev stopi na začetku igre v igrišče, enega pa pošljemo na nasprotnikovo polje (poslanec igre). Igra traja deset minut, ali po dogovoru vodij ekip.
Po preteklem času sodnik prešteje igralce. Stran, ki ima v polju več igralcev zmaga. Igrata se dve igri. V primeru, da je po dveh igrah rezultat neodločen, se igra nadaljuje, dokler ni izločen prvi igralec.

V začetku igre žrebata kapetana obeh ekip za žogo, oziroma za stran igrišča. Žogo dobi igralec za nasprotnikovim poljem. Igra se začne takoj.
Igralec je izločen, če ga zadene žoga, ki nato pade na tla. Zadeti igralec lahko nadaljuje igro za nasprotnikovim poljem. Igrišče ne sme zapustiti tako, da gre čez nasprotnikovo polje. Če to stori dobi žogo nasprotna stran.

Če žoga zadene dva igralca zapored in šele nato pade na tla, je izločen samo prvi igralec. Če se žoga odbije od zadnjega zadetega igralca in jo ujame soigralec, ni izločen noben igralec, če pa se žoga od zadetega igralca odbije v roke nasprotnega igralca, mora zadeti igralec iz polja.
Če napadeni igralec prestopi katerokoli črto svojega polja z namenom, da bi se izognil zadetku, je izločen iz neposredne igre.
Igralec za nasprotnikovim poljem (poslanec) ostane tam toliko časa, dokler ni zadet prvi igralec njegove ekipe v polju.

Vsak igralec ima le en zadetek in se ne more ponovno vračati v polje, razen če učitelj (sodnik) določi igralca, ki bo dvakrat igral, ker je v ekipi manj igralcev.
Igralec sme zadržati žogo največ 3 sekunde, lahko pa jo vodi ali z njo teče.

Prekrški pravil so: 

· če igralec pobere žogo izven polja tako, da se s katerimkoli delom telesa dotakne nasprotnikovega polja. Tudi žoge izven igrišča ne sme pobirati čez črto.

· če igralec zadržuje žogo več kot tri sekunde

· če zapušča igrišče preko nasprotnikovega polja

· če igralec prestopi katerokoli črto igrišča
· če igralec za nasprotnikovim poljem strelja s stranskih črt

· če pride v neposredni stik z nasprotnikom

Vsak prekršek pravil se končuje z odvzemom žoge.
Nešportno vedenje se kaznuje z opominom, v naslednjem primeru z odvzemom žoge in nazadnje z izključitvijo igralca za eno minuto. Izključenega igralca ne sme nadomestiti rezervni igralec.

V drugi igri dobi žogo ekipa, ki je izgubila prvo igro. Zmagovalna ekipa dobi 8 točk, če so bili ali niso bili izločeni vsi igralci.

Igro vodijo glavni in dva stranska sodnika.
Igro začne in konča sodnik s tremi zaporednimi žvižgi, z dvema jo prekine, z enim žvižgom pa označi zadetek igralca.
